Σε ανακοίνωση της η ΝΔ, υποστηρίζει πως η επίσκεψη του προέδρου της στα δικαστήρια της Ευελπίδων την Πέμπτη δεν καλύφθηκε από την ΕΡΤ που λειτουργεί ως γκεμπελικό παραμάγαζο του ΣΥΡΙΖΑ και επιχειρεί να φιμώσει τη ΝΔ και τον πρόεδρο της.

«Η ΕΡΤ, ενώ πληρώνεται από το σύνολο των Ελλήνων και οφείλει να λειτουργεί ως δημόσια τηλεόραση, έχει μετατραπεί σε γκεμπελικό παραμάγαζο του ΣΥΡΙΖΑ. Ηθικοί αυτουργοί για την θρασύτατη απόπειρα φίμωσης της Νέας Δημοκρατίας και του προέδρου της είναι η κυβέρνηση ΣΥΡΙΖΑ – ΑΝΕΛ και άμεσα υπεύθυνοι η διοίκηση της ΕΡΤ και η επιτελική ομάδα της διεύθυνσης Ειδήσεων και Ενημέρωσης.

Να αντιληφθούν ότι στην Ελλάδα έχουμε Δημοκρατία και να εγκαταλείψει τις αυταρχικές, καθεστωτικές πρακτικές της. Ο γκεμπελισμός δεν θα περάσει».

Η ΕΡΤ καλεί τη ΝΔ να μην εκτίθεται

Άμεση ήταν η απάντηση της ΕΡΤ που διέψευσε τους ισχυρισμούς της ΝΔ και τόνισε ότι «η δημόσια ραδιοτηλεόραση καλύπτει τις δραστηριότητες όλων των πολιτικών αρχηγών, εφαρμόζοντας πιστά την κείμενη νομοθεσία και τους κανόνες της δημοσιογραφικής δεοντολογίας».

Όπως αναφέρει η ανακοίνωση της ΕΡΤ, η επίσκεψη του Κ. Μητσοτάκη καλύφθηκε στα μεσημεριανά δελτία ειδήσεων της Πέμπτης. Παράλληλα, καλούν τη ΝΔ να μην εκτίθεται και να σταματήσει να υποδεικνύει στους δημοσιογράφους της το πώς θα κάνουν τη δουλειά τους.

«Οι συντάκτες της ανακοίνωσης θα μπορούσαν να δουν ότι η επίσκεψη του κ. Μητσοτάκη στα δικαστήρια της Ευελπίδων όχι μόνο δεν αγνοήθηκε από την ΕΡΤ, αλλά καλύφθηκε από ρεπορτάζ που μεταδόθηκαν στα χθεσινά δελτία Ειδήσεων των 12:00 και 15:00.

Και αυτό έπρεπε να το κάνουν για να μην εκτεθούν οι ίδιοι. Όχι η ΕΡΤ. Εκτός αν κάποιοι επιθυμούν να αναλάβουν ρόλο αρχισυντάκτη στην ΕΡΤ, υποδεικνύοντας και επιβάλλοντας τον τρόπο και τα τεχνικά μέσα με τα οποία η ΕΡΤ θα καλύπτει την πολιτική επικαιρότητα. Ας αφήσουν λοιπόν την ΕΡΤ να κάνει αυτό που πρέπει, έξω από επικοινωνιακά παιχνίδια και μικροκομματικά συμφέροντα. Η ΕΡΤ είναι παντού, ανοιχτή σε όλες τις απόψεις», καταλήγει η δημόσια ραδιοτηλεόραση».